舍轎馬而步
作者：孔武仲
朝代：宋

paragraphs: 嚴風駕雪霜，吾轎頗温燠。
白日煖郊原，吾馬快馳逐。
二者皆得用，翩如兩黄鵠。
馬驕倦提策，轎狹厭攣束。
何以救斯弊，奔馳有吾足。
副之兩革靴，隨以一笻竹。
鳬趨上高岡，虎步出平陸。
折花得低枝，照影臨深谷。
道逢田間叟，時訪以耕牧。
北音稍入耳，俚語俄滿腹。
行行及前堆，小汗已霡霂。
芳草可爲茵，吾眠不須褥。
人生忌太佚，終歳居華屋。
醉飽耳目昏，軟暖筋骸縮。
今吾異于此，千里干微禄。
朝隨麏麞騁，夜侣鴻雁宿。
户摳勞乃久，金礦鍛方熟。
聊歌以自娛，不作楊朱哭。